# Jocs Olímpics d'Hivern de 1972

Els Jocs Olímpics d'Hivern de 1972, oficialment anomenats XI Jocs Olímpics d'Hivern, es van celebrar a la ciutat de Sapporo (Japó) entre els dies 3 i 13 de febrer de 1972. Hi participaren un total de 1.006 esportistes (801 homes i 205 dones) de 35 comitès nacionals que competiren en 8 esports i 35 especialitats.
Aquests foren els primers Jocs Olímpics d'Hivern que es realitzaren fora d'Europa o Amèrica del Nord. Actualment la ciutat de Sapporo continua sent la ciutat més populosa que ha allotjat mai uns Jocs Olímpics d'hivern.

## Antecedents i ciutats candidates

La ciutat de Sapporo fou guardonada amb la realització dels Jocs Olímpics d'Hivern de 1940 en la 36a Sessió del Comitè Olímpic Internacional (COI) realitzada el 9 de juny de 1937 a Varsòvia (Polònia). A conseqüència, però, de la Segona Guerra Sinojaponesa (1937-1945) foren cancel·lats.
En la 64a Sessió del Comitè Olímpic Internacional (COI) realitzada a Roma (Itàlia) el 26 d'abril de 1966 s'escollí la ciutat de Sapporo (Japó) com a seu dels Jocs Olímpics d'hivern de 1972 per davant de:
Jocs Olímpics d'hivern de 1972 :
| Ciutat | CON | Ronda 1 |
| Sapporo | Japó | 32 |
| Banff | Canadà | 16 |
| Lahti | Finlàndia | 7 |
| Salt Lake City | Estats Units | 7 |

## Comitès participants

En aquests Jocs Olímpics participaren un total de 1.006 competidors, entre ells 801 homes i 205 dones, de 35 comitès nacionals diferents.
En aquests Jocs van participar per primera vegada les Filipines i la República de la Xina, retornaren a la competició Corea del Nord i Bèlgica i deixaren de participar Dinamarca, Índia, Islàndia, Marroc i Xile.
| Argentina (2) Austràlia (4) Àustria (40) Bèlgica (1) Bulgària (4) Canadà (47) Corea del Nord (6) Corea del Sud (5) Espanya (3) Estats Units (103) Filipines (2) Finlàndia (50) | França (40) Grècia (3) Hongria (1) Itàlia (44) Iran (4) Iugoslàvia (26)  Japó (85) Liechtenstein (4) Líban (1) Mongòlia (4) Nova Zelanda (2) Noruega (66) | Països Baixos (11) Polònia (47) Regne Unit (39) RDA (42) RFA (78) Rep. de la Xina (5) Romania (13) Suècia (58)  Suïssa (52) Txecoslovàquia (40) Unió Soviètica (78) |

## Esports disputats

Un total de 8 esports foren disputats en aquests Jocs Olímpics, realitzant-se un total de 35 proves. Sense modificacions en el programa oficial dels Jocs respecte als anteriors, en aquesta edició no hi hagué cap esport de demostració.

## Fets destacats

* Els jocs foren ignaugurats per l'emperador del Japó Hirohito.
* El Japó, país organitzador dels Jocs, anteriorment no havia guanyat mai una medalla d'or. En aquests Jocs ho aconseguí gràcies a la victòria Yukio Kasaya aconseguí imposar-se en la prova de salt amb esquís normal per davant de dos compatriotes seus.
* El gran vencedor dels Jocs fou el neerlandès Ard Schenk, que aconseguí guanyar les tres proves de patinatge de velocitat sobre gel en categoria masculina, i la soviètica Galina Kulakova, que aconseguí guanyar les tres proves d'esquí de fons femení.
* El noruec Magnar Solberg es convertí en el primer esquiador a repetir triomf en la prova individual de 20 quilòmetres del biatló.
* La desconeguda suïssa Marie-Thérès Nadig i l'espanyol Francisco Fernández Ochoa aconseguiren la victòria en proves d'esquí alpí.
* Aquests foren els últims Jocs on s'aconseguí una victòria en les proves d'esquí alpí mitjançant l'ús d'esquís realitzats de fusta. A partir d'aquest moment es popularitzà l'ús d'esquís realitzats amb fibres sintètiques.
* Tres dies abans de l'inici dels Jocs el president del COI Avery Brundage desqualificà 40 esquiadors alpins per haver rebut alguna compensació econòmica, esdevenint en aquells moments esquiadors professionals i no amateurs com oficialitzava el COI (a l'austríac Karl Schranz no li fou permès participar en els Jocs). Alhora el Canadà refusà enviar a la competició el seu equip d'hoquei sobre gel adduint que els jugadors professionals dels països comunistes podien competir sense restriccions.

## Medaller

Deu comitès amb més medalles en els Jocs Olímpics de 1972. País amfitrió ressaltat (el Japó finalitzà en la posició onzena del medaller).
| Jocs Olímpics d'hivern de 1972 | Jocs Olímpics d'hivern de 1972 | Jocs Olímpics d'hivern de 1972 | Jocs Olímpics d'hivern de 1972 | Jocs Olímpics d'hivern de 1972 | |
| Posició | País | | | | Total |
| 1 | Unió Soviètica | 8 | 5 | 3 | 16 |
| 2 | Suïssa | 4 | 3 | 3 | 10 |
| 3 | Països Baixos | 4 | 3 | 2 | 9 |
| 4 | RDA | 3 | 4 | 7 | 14 |
| 5 | Estats Units | 3 | 2 | 3 | 8 |
| 6 | RFA | 3 | 1 | 1 | 5 |
| 7 | Noruega | 2 | 5 | 5 | 12 |
| 8 | Itàlia | 2 | 2 | 1 | 5 |
| 9 | Àustria | 1 | 2 | 2 | 5 |
| 10 | Suècia | 1 | 1 | 2 | 4 |

### Medallistes més guardonats
#### Categoria masculina

| Nom | CON | Disciplina | | | | Total |
| Ard Schenk | Països Baixos | Patinatge de velocitat | 3 | 0 | 0 | 3 |
| Viatxeslav Vedenin | Unió Soviètica | Esquí de fons | 2 | 0 | 1 | 3 |
| Pål Tyldum | Noruega | Esquí de fons | 1 | 2 | 0 | 3 |
| Fyodor Simashev | Unió Soviètica | Esquí de fons | 1 | 1 | 0 | 2 |
| Gustavo Thoeni | Itàlia | Esquí alpí | 1 | 1 | 0 | 2 |

#### Categoria femenina

| Nom | CON | Disciplina | | | | Total |
| Galina Kulakova | Unió Soviètica | Esquí de fons | 3 | 0 | 0 | 3 |
| Marjatta Kajosmaa | Finlàndia | Esquí de fons | 0 | 2 | 1 | 3 |
| Atje Keulen-Deelstra | Països Baixos | Patinatge de velocitat | 0 | 1 | 2 | 3 |
| Marie-Theres Nadig | Suïssa | Esquí alpí | 2 | 0 | 0 | 2 |
| Dianne Holum | Estats Units | Patinatge de velocitat | 1 | 1 | 0 | 2 |
| Alevtina Olyunina | Unió Soviètica | Esquí de fons | 1 | 1 | 0 | 2 |

## Notes

* ↑ (anglès) Història dels vots per escollir les seus olímpiques Arxivat 2008-05-25 a Wayback Machine.
* ↑ (anglès) www.infoplease.com - 1972 Olympics

## Vegeu també

* Comitè Olímpic Internacional
* Jocs Olímpics

## Enllaços externs

* (anglès) www.aafla.org - Sapporo 72 Arxivat 2011-05-26 a Wayback Machine.